  Майя Бывальцева Удмурт кылын диктантэз 22 адями витьлы гожтӥз. Оглом «Бадӟым удмурт диктант» ужрадэ 755 мурт пыриськиз. Иворъёсъя «Удмуртия» агентстволы со сярысь вераз ужъёсты эскерон понна кылкутӥсь, Удмурт кун университетысь Удмурт кылосбуръя, финно-угроведениея но журналистикая институтысь дышетӥсь Ольга Стрелкова. Тодэ вайытом, ужъёсты 100 баллэн дунъязы: 95–100 балл витьлы тупа, 85–98 балл - ньыльлы, 70–85 балл — куиньлы. Сю балл бичасез ӧй вал, диктант туж секыт вал. Тупатъяны, капчигес карыны тыршим ке но текстсэ, туэ тужгес но секыт диктант вал. <…> 97 баллы куинь мурт гожтэм, 96 балл тямыс муртлэн, 95 балл дас одӥг муртлэн. Таосты абсолютной витьёс шуыны луоз. 755 мурт пӧлысь — 22 мурт, мон малпасько, со туж ик урод ӧвӧл Ольга СтрелковаСолэн верамезъя, тросгес янгышъёс вал пусъёс пуктылонын — запятой, тире. Мукет аръёсын ӵошатоно ке, орфография ласянь но янгышъёс йылӥллям. Аффрикатаосын, ӥ, ӧ, ё букваос вылэ точкаос пуктылытэк кельтӥллям. «Мукет аръёсын ӵошатыса, радио пыр гожтэмъёс пӧлын тросгес луизы одӥг интые люкаськыса гожтэмъёс. Шуом, Воткинскын радъямын вал сыӵе площадка. Азьвыл Воткинскысь но, ёросысьтыз но туж ӧжыт басьтӥськом вал гожтэтъёс. <…> Котьку сямен туж мылысь-кыдысь пырисько шуыса адӟиське Шаркан ёрос, школаен-школаен вуо тани шуом Порозовоысь, Сосновкаысь, Заречный Вишурысь, Вортчаысь. Мылысь-кыдысь вуо Балезино ёросысь — Юнда, Люк, трос Вӧёгуртысь», — ивортӥз Ольга Стрелкова. Солэн кылъёсызъя, удмурт кылын шонер гожъяськыны быгатэмзэс эскерыны мылкыд карисьёс пӧлын Удмуртилэн палэназ улӥсьёс туэ сокем трос ӧй вал. Гожтэтъёс вуизы Татарстанысь, Москва улосвылысь. Азьвыл аръёсы электрон почта пыр ужъёс вуылӥзы кунгож сьӧрысь но, таяз арын соос ӧвӧл. Но куд-ог гожтэтъёсын улон интызы пусйымтэ, соин ик пӧлазы сьӧрлось вуэмъёсыз но вань, оло, ватсаз Ольга Стрелкова. Удмурт кылын диктант гожтонэ котькуд ар пыриське Кияса ёросысь Выль Тӥгырмен гуртысь Никифорова Мария Павловна, туэ солы 90 арес тырмем ни. Со тужгес пересез пыриськись луэ, туэ 71 балл люкам. Тужгес пиналъёсыз — 3-тӥ классын дышетскисьёс. Тодэ вайытом, «Бадӟым удмурт диктант» ужрад 8-тӥ оштолэзе ортчиз. Удмурт кун университетын 36 адями диктантэз гожтӥз, мукетъёсыз радио пыр кылзыса. Шонер гожъяськыны быгатэмзэс эскерыны мылкыд карисьёс биологи тодосъя докторен Виктор Туганаевен кылдытэм «Кызьы мон кышкамысь дугдӥ» пичи веросэз гожтӥзы. «Бадӟым удмурт диктантлы» йылпумъянъёсты «Мынам Удмуртие» телерадиокомпанилэн  шедьтыны луоз. 70-лэсь трос баллъёс люкам муртъёс ужрадэ пыриськемзы сярысь сертификат басьтыны быгатозы. Соосты Удмурт кун университетысь Удмурт кылосбуръя, финно-угроведениея но журналистикая институтын 15-тӥ куартолэзь бере сётъяны кутскозы Тодэ вайытом, «Бадӟым удмурт диктант» элькунын куатетӥзэ ползэ радъяськиз ни. Кылем арын удмурт кылын шонер гожъяськыны быгатэмез эскерон ужрадэ 565 адями пыриськиз.  Тегъёс: Мерлык Ижкар Удмуртия удмурткыл Бадӟымудмуртдиктант  